Die aarde kreun as’t ware onder die druk van ’n ontploffende bevolking. Optrede is nóú nodig, terwyl die wêreldbevolking op 7,6 miljard staan, sê die Trust vir Bedreigde Spesies (EWT).
“Selfs met die hulp van die beste tegnologie kan die aarde se hulpbronne nie in die vraag na dié groeiende wêreldbevolking voorsien sonder dat dit die natuurlike omgewing en menslike welstand ernstig benadeel nie.”
Die EWT het gesê hy doen ’n beroep op beleidmakers om ’n verband te trek tussen die huidige bevolkingsgroei en die natuurlike omgewing.
“Hierdie wanbalans hou ernstige gevare in vir die volhoubaarheid van baie lewensvorme op aarde. Dit hou ook ’n ernstige gevaar in vir mense se lewensgehalte.”
Deur tegnologiese ontwikkeling sal die mens ’n manier vind om die planeet se beperkte hulpbronne “te vermeerder”.
Die globale vraag na energie sal binne 20 jaar met 30% toeneem wat tot ’n verdere agteruitgang van die aarde sal lei.